**Trubadurul**

*Bogdan Boitan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trubadurul

Din taina asta nimeni nu-i să-ți spună,

Ce-am îngropat în noi odinioară,

Și ieri și azi, țin drumul meu spre lună,

Chiar de-i mai întristată și mai goală.

Nici stele nu-s să-i încolțească taina,

Nici lacrime deajuns s-o ispitească,

În plânsul lor să-și primenească haina,

La umbra unui paltin să renască.

Pierdută-n timp, în negura visării,

Îi țese universul haină nouă,

Trec galaxii ca valurile mării

Prin ochii ei ce strălucesc de rouă.

Un suflet gol, cine-ar putea să-l umple,

De îngeri ninși cu aripile-întinse?

E luna mea cernită sus, pe tâmple,

Cu pleoapele de rouă-n floare prinse.

Unde-s actorii-n drama asta mută?

Trec doar fantome-n cânt de șansonete,

Le număr, sunt puține peste sută,

Aud doar zgomot, zarvă și flașnete.

Și strig la lună, știu că ești acolo,

Nu-i muritor ca să-ți dezlege taina!

Mai simți cum strâng cu brațele-amândouă,

Când luneca ușor, pe umeri, haina?

Se arăta atât de simplă, goală,

Cu spatele cambrată-n nevăzut,

Mă pironea în ochii ei de smoală,

Împărtășindu-mi setea cu-n sărut.

Ah, luna mea ce strălucești în taină!

De-ai fi avut o soartă muritoare,

Puteam și noi purta aceeași haină,

Ne ridicam din vise pe picioare.

Ți-aș fi slujit sub crivăț și sub zloată,

Pe roibul meu cu tină pe grumaz,

Iubirea ne-ar fi fost averea toată,

Dar au rămas doar lacrimi pe obraz.

Dar tu stai sus și strălucești aiurea,

Te risipești cu nopțile-n jăratec,

Mai cântărește, poate-ți lepezi firea,

S-asculți cum suflă vântul singuratic.

Un trubadur uitat în călimară,

Un exilat închis în Alcatraz,

Rămân să-ți scot ca-n fiecare seară,

Din lira mea, acorduri de topaz.

@BFB